EL Επίσηµη Εφηµερίδα της Ευρωπαϊκής Ένωσης CE 88/373

(2004/C 88 E/0379)

ΓΡΑΠΤΗ ΕΡΩΤΗΣΗ Ε-1800/03

υποβολή: Christopher Huhne (ELDR) προς την Επιτροπή

(28 Μαίου 2003)

Θέμα: ΣΟΑΣ και ανακύκλωση του αέρα των αεροπλάνων

Ποιοι κανονισμοί εφαρμόζονται στις αερομεταφορές που πραγματοποιούνται στην Ευρωπαϊκή Ένωση αναφορικά με τα φίλτρα ιδανικής απόδοσης (HEPA); Κάθε πόσο χρονικό διάστημα μειώνεται με τη χρήση η αποτελε-σματικότητά τους; Γιατί πρέπει οι επιβάτες να εισπνέουν μόνο ανακυκλωμένο αέρα; Ποιó είναι το επιτρεπόμενο όριο οξυγόνωσης του αέρα (δηλαδή τα λεπτά πριν την πλήρη ανακύκλωση του αέρα στην καμπίνα επιβατών); Εφόσον διαπιστωθούν ύποπτα κρούσματα ποιά διαδικασία τίθεται σε εφαρμογή για την παρεμπόδιση της μόλυνσης και άλλων επιβατών του ίδιου αεροσκάφους; Θεωρεί η Επιτροπή ότι οι διαδικασίες αυτές είναι πλέον οι πιο ενδεδειγμένες για τους εμφανιζόμενους κινδύνους;

Απάντηση του κ. Byrne εξ ονόματος της Επιτροπής

(15 Ιουλίου 2003)

Όλα τα αεροσκάφη που έχουν σχεδιαστεί μετά το 1985 διαθέτουν πρότυπα φίλτρα ιδανικής απόδοσης (HEPA), τα οποία είναι τοποθετημένα στο σύστημα επανακυκλοφορίας του αέρα. Τα φίλτρα HEPA είναι ιδιαίτερα αποτελεσματικά για την απομάκρυνση σκόνης και ρύπων του ατμοσφαιρικού αέρα, όπως σταγονίδια, βακτήρια και μεγάλα μικρόβια. Η συνήθης διάρκεια ζωής των φίλτρων αυτών αντιστοιχεί σε έναν έλεγχο τύπου «C-Check», δηλαδή σε περίπου 12 και 18 μήνες λειτουργίας. Η αποτελεσματικότητα δεν μειώνεται κατά τη λειτουργία, υπό την προϋπόθεση ότι τα εξαρτήματα αντικαθίστανται κατά τα απαιτούμενα χρονικά διαστήματα.

Κατά τη διάρκεια της πτήσης, υπάρχει συνεχής εισαγωγή φρέσκου αέρα στο θάλαμο. Ανάλογα με τον τύπο του αεροσκάφους, ο συνολικός όγκος του αέρα στο θάλαμο ανανεώνεται κάθε δύο λεπτά. Η ανακύκλωση του αέρα βοηθά στη μείωση της κατανάλωσης καυσίμων από το σύστημα κλιματισμού. Τα μέτρα που έχουν εφαρμοσθεί από τους ευρωπαίους κατασκευαστές αεροσκαφών δείχνουν ότι στο έδαφος ο ανακυκλωμένος αέρας είναι καθαρότερος από τον αέρα του περιβάλλοντος.

Το δίκτυο επιδημιολογικής παρακολούθησης και ελέγχου των μεταδοτικών νόσων της Κοινότητας προσυπέγραψε το έγγραφο τεχνικών οδηγιών που συνέταξε η ομάδα εμπειρογνωμόνων της ΕΕ σχετικά με το ΣΟΑΣ «Recommendation by the European Community for airlines, flight personnel and ground medical personnel for measures to be taken before and during flights from countries with local transmission of SARS» (Σύσταση της Ευρωπαϊκή Κοινότητας για τις αερογραμμές, το ιπτάμενο προσωπικό και το ιατρικό προσωπικό εδάφους όσον αφορά τα μέτρα που πρέπει να λαμβάνονται πριν και κατά τη διάρκεια των πτήσεων από χώρες όπου εκδηλώθηκαν κρούσματα του ΣΟΑΣ). Στο έγγραφο διατυπώνονται συστάσεις σχετικά με μέτρα και διαδικασίες που πρέπει να εφαρμόζονται στην περίπτωση που υπάρξουν πιθανά κρούσματα του ΣΟΑΣ εντός του αεροσκάφους.

Οι εν λόγω κατευθυντήριες γραμμές περιλαμβάνουν συστάσεις όσον αφορά τις ενέργειες στις οποίες πρέπει να προβούν τα μέλη του πληρώματος του θαλάμου επιβατών εάν κάποιος επιβάτης παρουσιάσει συμπτώματα όπως πυρετό, βήχα ή λαχάνιασμα, ή εάν αυτός είναι κατά προφανή τρόπο άρρωστος. Ο επιβάτης καλείται να φορέσει μια μάσκα και τα άτομα που τον περιποιούνται φορούν μια μάσκα τύπου FFP2/3. Εάν είναι δυνατόν, ο επιβάτης κάθεται σε απομονωμένο μέρος, δηλαδή όσο το δυνατόν πιο μακριά από τους υπόλοιπους επιβάτες. Εάν ο επιβάτης έχει έντονα συμπτώματα, π.χ. έντονο βήχα, τουλάχιστον οι επιβάτες που βρίσκονται σε απόσταση δύο-τριών μέτρων (περίπου δύο σειρές) από τον άρρωστο επιβάτη, καθώς και όλο το πλήρωμα πρέπει να φορέσουν μάσκα.

Απευθύνεται επίσης σύσταση προς τις αερογραμμές να διασφαλίσουν ότι διατίθεται ενημερωτικό υλικό σε όλους τους επιβάτες σχετικά με τους πιθανούς κινδύνους. Οι επιβάτες που είναι καθισμένοι σε απόσταση δύο μέτρων από τον άρρωστο επιβάτη και το πλήρωμα θα πρέπει επίσης να λαμβάνουν μια κάρτα εγγραφής (εάν δεν έχουν συμπληρώσει τέτοια κάρτα κατά την αναχώρηση) και ένα ενημερωτικό φυλλάδιο με σημαντικές πληροφορίες που αφορούν την υγεία των επιβατών όσον αφορά την ενδεχόμενη επαφή με το σοβαρό οξύ αναπνευστικό σύνδρομο (ΣΟΑΣ). Διατυπώνεται επίσης η σύσταση να συγκεντρώνουν οι αερογραμμές τις κάρτες εγγραφής και να τις διατηρούν στη διάθεση των υγειονομικών αρχών για 14 ημέρες μετά την προσγείωση.

Περισσότερες πληροφορίες σχετικά με τα μέτρα που πρέπει να λαμβάνονται σε αυτές τις περιπτώσεις διατίθενται στον ιστοχώρο Europa: http://europa.eu.int/comm/health/ph_threats/com/sars/keydo_sars_en.htm.

Η Επιτροπή συζητά με τα κράτη μέλη, τις διεθνείς οργανώσεις αερομεταφορών και τις αρχές των αεροδρομίων σχετικά με τον τρόπο με τον οποίο μπορούν να δώσουν συνέχεια στις εν λόγω συστάσεις.

Όπως αναφέρθηκε από τον Παγκόσμιο Οργανισμό Υγείας (ΠΟΥ), ο κίνδυνος μετάδοσης του ΣΟΑΣ εντός του αεροσκάφους είναι πολύ μικρός. Έως σήμερα, τέσσερις πτήσεις, κατά τη διάρκεια των οποίων σημειώθηκαν πιθανά κρούσματα με συμπτώματα ΣΟΑΣ, έχουν συσχετισθεί με πιθανή μετάδοση εντός του αεροσκάφους. Οι δύο από τις πτήσεις αυτές έγιναν πριν από την έκδοση επείγουσας ταξιδιωτικής οδηγίας από τον ΠΟΥ στις 15 Μαρτίου 2003. Μετά την εισαγωγή ελέγχων κατά την έξοδο στις 23 Μαρτίου 2003, δεν διαπιστώθηκαν περαιτέρω κρούσματα ΣΟΑΣ κατά τη διάρκεια αεροπορικών πτήσεων.